Aalborg har i de seneste måneder flere gange været skueplads for masseslagsmål, hvor der er blevet brugt knive eller lignende stikvåben mod ofrene. En af de sager kommer nu for retten, og her er to mænd på 27 og 29 år på anklagebænken. De to mænd er tiltalt for at have stået bag et brutalt overfald på tre andre mænd. Overfaldet skal være sket den 15. april i år kort før klokken 22 ved en parkeringsplads i det østlige Aalborg. Nordjyllands Politi mener, at de to tiltalte var sammen med mindst en person mere om overfaldet, men det er ikke lykkedes politiet at finde ud af, hvem det i givet fald var. Derfor er det alene de to mænd på 27 og 29 år, der nu efter planen skal stå til regnskab i retten tirsdag. Stiklæsioner og lungeskader Ifølge anklageskriftet gik de to tiltalte amok på de tre ofre. Et af ofrene fik stiklæsioner i begge overarme og i en balle, som efterfølgende måtte syes sammen. Hans ene lunge blev også beskadiget under overfaldet. Et af de andre ofre blev stukket i halsen, mens det tredje offer blandt andet fik bank med en totenshclæger eller lignende slagvåben. Det fremgår ikke på forhånd, hvordan de to mænd forholder sig til anklagerne. For den 27-årige er sagen ekstra alvorlig, fordi han tidligere er dømt for lignende grov vold og dermed kan regne med en ekstra hård straf, hvis han bliver dømt igen.

Opsummering:
Tre mænd blev i april i år udsat for et voldsomt overfald, hvor der blandt andet blev brugt stikvåben. Nu begynder retssagen mod to af de formodede gerningsmænd.